Simon Kollerup (S), 2012-05-31:
Udligning af kommunernes skattegrundlag og udgiftsbehov er en helt grundlæggende forudsætning for, at alle kommuner ved en rimelig beskatning også kan levere et serviceniveau, som imødekommer borgernes behov.
Udligningen skal selvfølgelig være baseret på et retvisende grundlag, der afspejler kommunernes reelle udgiftspres og faktiske opgaver.
Derfor har det udvalg under Økonomi- og Indenrigsministeriet, som har fået navnet finansieringsudvalget, gennemført den analyse af kommunernes udgiftsbehov, som blev beskrevet og bestilt af den forhåndenværende borgerlige regering.
Analysen svarer på den kritik, som kommunerne har haft af udligningssystemet, og analysen viser, at udligningssystemet kan gøres mere retvisende.
Vi har lyttet til kritikken, og vi skaber med dagens lovforslag et mere retvisende grundlag for udligningen mellem kommunerne.
Men i dag justerer vi ikke bare det generelle udligningssystem, vi skaber også nye muligheder for kommunerne.
Regeringen og Enhedslisten er enige om, at vi skal fastholde en stor særtilskudspulje på 400 mio. kr., som kommuner med særlige vanskeligheder, der ikke bliver opfanget af udligningsjusteringerne, fortsat kan søge fra.
Det har været vigtigt for Socialdemokraterne, at det ville indgå i vurderingen af kommunernes ansøgninger om særtilskud, hvis en kommune har oplevet udsving i økonomien på grund af f.eks. større efterreguleringer vedrørende beskæftigelsestilskud, og vi har også sikret, at virkningerne af udligningsjusteringerne på samme måde kan indgå i en sådan samlet vurdering, når der skal fordeles særtilskud næste år.
Derudover har vi erstattet de tidligere snævre udviklingsaftaler, hvor særlig udsatte kommuner har kunnet få en aftale om, at de skal nedbringe deres udgifter inden for nogle særlige konti på kommunens regnskab.
Vi vil nemlig gerne lave partnerskaber med en kommune eller en gruppe af kommuner, hvor fokus er på lokaludvikling og skabelse af nye arbejdspladser for på den måde at bedre den økonomiske situation i den eller de udsatte kommuner.
Det mener vi er en meget mere positiv og fremadrettet måde at samarbejde mellem staten og kommunerne på, og så understøtter den regeringens målsætning om at skabe arbejdspladser ude i den enkelte kommune og målrette det de dele af landet, hvor der er særlige udfordringer, som jo mange gange typisk er i Danmarks yderområder.
Jeg vil derudover fremhæve den nye sociale særtilskudspulje.
Som sagt er det en pulje på 400 mio. kr. Puljen skal bidrage til at løse de store sociale udfordringer, som findes i mange af landets kommuner.
Det kan være udfordringer med psykisk sygdom, misbrug m.v., men også med lav indkomst, høj arbejdsløshed eller mange på førtidspension osv.
Der er store udfordringer, og en høj koncentration af udfordringerne er i de store byer, men udfordringerne findes rundtom i landet, også i større omfang, og derfor kan alle landets kommuner søge fra den sociale særtilskudspulje.
Endelig vil jeg nævne en diskussion, som efter min smag har fået lov at fylde alt, alt for meget – alt for meget.
Det er diskussionen om, hvorvidt der har været et forlig med vetoret eller et almindeligt forlig uden vetoret.
Regeringen har fra dag et sagt, at der ikke var tale om et forlig med vetoret.
Vi mødtes først med de partier, som kunne blive enige sidste gang.
Det har nemlig været traditionen i forbindelse med udligningssystemet, at dem, som kunne blive enige, blev enige, så måske kunne vi blive enige i den kreds af partier igen.
Det kunne vi ikke.
De Konservative forlod forhandlingerne.
Andre forklaringer fik vi ikke.
Jeg vil gerne kvittere for, at Dansk Folkeparti blev tilbage og var klar til at lave en aftale, men desværre først på den anden side af et valg, så aftalen først ville træde i kraft om op til 4 år.
Enhedslisten har forhandlet med regeringen, og vi har nået en fælles aftale.
Min opfordring til Folketingets partier i dag er derfor, at vi gør med kommunernes økonomi, som vi gør med statens økonomi, finansloven, nemlig at vi stemmer sammen, når der er et flertal.
Lad os nu lægge de her forligsdiskussioner til side og sammen vise kommunerne, at uanset hvad vi mener om forlig eller ikke forlig, skal kommunerne vide, at det ikke bare er noget, der bliver rullet tilbage, hvis regeringsmagten skulle skifte.
Det gør mine gode kollegaer fra de andre partier ved ikke at stemme rødt, altså imod, ved ikke at stemme gult, altså hverken for eller imod, men ved at stemme grønt, altså for.
Det gør vi.